## Odluka Ustavnog suda Republike Hrvatske broj:U-IIIA-3859/2005 od 24. svibnja 2007.

### NN 65/2007 (21.6.2007.), Odluka Ustavnog suda Republike Hrvatske broj:U-IIIA-3859/2005 od 24. svibnja 2007.

# USTAVNI SUD REPUBLIKE HRVATSKE

**2033**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Marijan
Hranjski, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio M. C. P. d.o.o. iz Z., koje
zastupaju R. M., predsjednik Uprave i P. O., član Uprave, na sjednici održanoj
24. svibnja 2007., jednoglasno je donio

## ODLUKU

I. Ustavna tužba se usvaja.
II. Visoki trgovački sud Republike Hrvatske dužan je donijeti odluku u predmetu
koji se vodi pred tim sudom pod poslovnim brojem: Pž-6616/06 u najkraćem mogućem
roku, ali ne duljem od šest (6) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, M. C. P. d.o.o. iz Z., I. 1, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od6.000,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca, od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 27. rujna 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio ustavnu tužbu
smatrajući da mu je nerazumno dugim trajanjem parničnog postupka, koji se vodi
pred Trgovačkim sudom u Zagrebu pod brojem: P-3500/01, povrijeđeno ustavno pravo
na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja
Trgovačkog suda u Zagrebu od 26. svibnja 2006. i Visokog trgovačkog suda
Republike Hrvatske od 10. travnja 2007. te uvida u spis Trgovačkog suda u
Zagrebu broj: P-3500/01, utvrdio činjenice koje su pravno relevantne za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelj je 22. svibnja 2001. podnio tužbu Trgovačkom sudu u Zagrebu protiv
M. d.d. iz Z. radi isplate 324.587,86 kn.
Ročišta su održana 10. veljače 2003., 27. ožujka 2003. i 9. svibnja 2003.
godine.
Požurnicama od 28. siječnja 2004., 27. travnja 2004. i 7. ožujka 2005.
podnositelj požuruje određivanje ročišta.
Ročišta su održana 9. veljače 2006., 9. ožujka 2006., 15. ožujka 2006., 11.
travnja 2006. i 25. svibnja 2006., kad je glavna rasprava zaključena.
Sud je presudu objavio 12. lipnja 2006., a spis se od 6. studenoga 2006. nalazi
na odlučivanju kod Visokog trgovačkog suda Republike Hrvatske. Predmet se vodi
pod brojem: Pž-6616/06.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 22. svibnja 2001. podnio tužbu Trgovačkom sudu u Zagrebu radi
isplate.
Ustavna tužba podnijeta je 27. rujna 2005., a do tog dana parnični postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao četiri (4) godine, četiri (4) mjeseca i pet (5) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju od
radnji koje su relevantne za meritorno odlučivanje o pravima i obvezama stranaka
u tom sudskom postupku Trgovački sud u Zagrebu održao 3 ročišta, pri čemu je
prvo ročište održao jednu (1) godinu, osam (8) mjeseci i devetnaest (19) dana
nakon što je podnositelj podnio tužbu.
Ustavni sud utvrđuje da je sljedeće razdoblje neaktivnosti suda trajalo od 9.
svibnja
2003. (kad je održano ročište na kojemu je sud riješio daljnju odluku donijeti
pisanim putem) do 9. veljače 2006., kad je održano sljedeće ročište, što u
pravno relevantnom razdoblju (do podnošenja ustavne tužbe 27. rujna 2005.)
iznosi dvije (2) godine, četiri (4) mjeseca i osamnaest (18) dana.
Nakon razmatranog razdoblja, prvostupanjski sud je održao pet ročišta za glavnu
raspravu te donio presudu kojom je meritorno odlučio o tužbenom zahtjevu
podnositelja.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, svojim
postupanjem, prema ocjeni Ustavnog suda, nije pridonio duljini postupka.
Naprotiv, podnositelj je požurnicama tražio određivanje ročišta i nastavak
postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositelja radi isplate trajao preko četiri godine. Imajući u vidu ukupno
trajanje postupka, postupanje suda, razdoblje neaktivnosti suda te činjenicu da
se ne radi o složenom predmetu, Ustavni sud nalazi da je povrijeđeno ustavno
pravo podnositelja na suđenje u razumnom roku, zajamčeno člankom 29. stavkom 1.
Ustava Republike Hrvatske.
Iz navedenih razloga je, u smislu odredbe članka 63. stavka 2. Ustavnog zakona,
odlučeno kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Visokog trgovačkog suda Republike Hrvatske dužan je dostaviti
Ustavnom sudu pisanu obavijest o datumima donošenja i otpreme odluke u roku od
osam (8) dana od dana njene otpreme, a najkasnije osam (8) dana od isteka roka
određenog u točki II. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-3859/2005
Zagreb, 24. svibnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 65/2007-2033
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)